钦定古今图书集成/历象汇编/庶征典/第186卷 > 王充论衡 > 《为百官贺千叶瑞莲表》前人
## 钦定古今图书集成/历象汇编/庶征典/第186卷 > 王充论衡 > 《为百官贺千叶瑞莲表》前人

臣某等文武官若干人言：“伏奉恩旨，垂示臣等《千叶
瑞莲》。观其绿里红葩，缃茎素萼，露摇珠点，霞坼金须，
百星交暎，羽盖张而一色；万目齐明，车轮合而千状，
谓翔鸾之欲舞，若群鹓之并飞，峰形耸而半天，石势
蹲而临海，冲气积其下，惠风流其上，服之可以登仙，
采之可以驻寿。虽复释梵天王之国，千影离娄；善住”
天子之地，双辉灿烂，校之今日，未可同年。臣等谨按
《华严经》云：“莲花世界是庐舍，郍佛成道之国，一莲花
有百亿国。”《无量清净经》云：“无量清净佛，七宝池中生
莲花上。”夫莲花者，出尘离染，清净无瑕，有以见如来
之心，有以察如来之法。道之行也，曾不徒然。伏惟天
册宝金轮圣神皇帝见此妙身，当兹巨瑞，符契冥合，
影响不差，有百亿国，无量清净者。天意若曰：护苏蚁
结，默啜蜂飞，闻鼓鞞而革面，望旌旗而悬首，指麾而
边境获安，高枕而中国无事。风行电扫，缚噍类于百
亿之区；雾廓尘销，反游魂于清净之域。深仁所及，不
亦弘哉！臣等滥奉朝恩，亲披瑞牒，非常之贶，旷古未
闻；殊特之珍，历代一“见，手舞足蹈，倍百常情。无任庆
跃之至，谨诣朝堂奉表陈贺以闻。”